የፋይናንስ ነጻነት የአፍሪካዊያን የክብርና ሉዓላዊነት ጉዳይ ነው- ሙሳ ፋኪ መሃማት
የፋይናንስ ነጻነት የአፍሪካዊያን የክብርና ሉዓላዊነት ጉዳይ እንደሆነ የአፍሪካ ህብረት ኮሚሽን ሊቀመንበር ሙሳ ፋኪ መሃማት ገልጸዋል፡፡ይህን ያሉት የአፍሪካ ህብረት የመሪዎች ጉባዔ አካል የሆነው 32ኛው የአፍሪካ ህብረት የሚኒስትሮች ጉባዔ በተከፈተበት ወቅት ነው፡፡እንደ ሙሳ ፋኪ ገለጻ በዚህ ጉባዔ አፍሪካን ይበልጥ በሚያስተሳስሩ ሶስት ፕሮጀክቶች ላይ ትኩረት ይደረጋል፡፡ፕሮጀክቶቹም ነጻ አህጉራዊ የንግድ ቀጣና፣ የሰዎችና ቁሳቁስ ነጻ ዝውውርና የአንድ አፍሪካ አየር ትራንስፖርት እንደሆኑም ሊቀመንበሩ አብራርተዋል፡፡ይሁን እንጂ ፕሮጀክቶቹ እንዲሳኩ ፖሌቲካዊ እና ሙያዊ ተሳትፎ እንዲሁም ክህሎትና ተነሳሽነትን ይጠይቃልም ብለዋል ሙሳ ፋኪ፡፡ከዚህ በተጨማሪም ህብረቱ በፋይናንስ ራሱን ባለመቻሉ በውጭ አካላት ድጋፍ ላይ ጥገኛ እንዲሆን ስላደረገው ነጻነታችንን የተገደበ አድርጎት መቆየቱን አስታውሰዋል፡፡ይህንን ለመቀየር የሚያስችል ውይይትና ቅስቀሳ ማድረግ ያስፈልጋል ያሉት ሊቀመንበሩ እናንተም ይህንን እንደምታስፈጽሙ እተማመናለው ብለዋል፡፡የአፍሪካ ኢኮኖሚ ኮሚሽን ዋና ጸሃፊ ቬራ ሶዎንጊዎ እዚህ የመጣነው አህጉራችንን መልሰን ለመገንባና ህብረታችንን ለማጠናከር የሚያስችሉንን ሁኔታዎች በማደስ አንድ ጠንካራ አፍሪካን ለመፍጠር ነው ብለዋል በመክፈቻው፡፡የህብረቱ የሚኒስትሮች ምክር ቤት ሊቀመንበር ማማዱ ቱሬ ይህ ዓመት ለአህጉራችን የተሻለ ሰላም፣ ደህንነትና እድገት እንዲመጣ ጽኑ ፍላጎት እንዳላቸው ገልጸው በኢትዮጲያ በኩል ለተደረገላቸውም አቀባበል ምስጋናቸውን አቅርበዋል፡፡ 